**Ministru kabineta noteikumu projekta "Rīcības kodeksa pārraudzības institūcijas licencēšanas noteikumi" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Rīcības kodeksa pārraudzības institūcijas licencēšanas noteikumi” (turpmāk – Noteikumu projekts) mērķis ir noteikt prasības rīcības kodeksa pārraudzības institūcijas (turpmāk – pārraudzības institūcija) licences saņemšanai, licences izsniegšanas, apturēšanas, apturētas licences atjaunošanas un anulēšanas kārtību un gadījumus, kā arī kārtību, kādā maksājama valsts nodeva par licences izsniegšanu un valsts nodevas apmērs.Noteikumu projekts stājas spēkā 2022. gada 1. janvārī. |
|  |  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts ir izstrādāts atbilstoši Fizisko personu datu apstrādes likuma 22. panta otrajai un trešajai daļai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula, turpmāk – datu regula) 41.panta 1.punkts nosaka, ka rīcības kodeksa ievērošanas pārraudzību saskaņā ar 40. pantu var veikt struktūra (turpmāk arī – pārraudzības institūcija), kura pienācīgi pārzina kodeksa tematiku un kuru minētajam nolūkam ir akreditējusi kompetentā uzraudzības iestāde. Lai pārraudzības institūciju akreditētu, tai ir jāatbilst datu regulas 41. panta 2. punkta prasībām un 41. panta 3. punkta kārtībā apstiprinātajiem kritērijiem. Proti noteikts, ka Datu valsts inspekcija (turpmāk – Inspekcija) kā kompetentā uzraudzības iestāde konkrēta rīcības kodeksa pārraudzībai var akreditēt pārraudzības institūciju, ja tā atbilst noteiktām prasībām un kritērijiem.Regulas tiešās piemērošanas ietvaros Latvijas Republikā ir pieņemts un no 2018. gada 5. jūlija ir stājies spēkā Fizisko personu datu apstrādes likums (turpmāk – Likums), kura 22. panta pirmajā daļā ir noteikts, ka Inspekcija saskaņā ar datu regulas 41. panta 1. punktu uz pieciem gadiem izsniedz licenci pārraudzības institūcijai, kura pienācīgi pārzina rīcības kodeksa tematiku un pārrauga kodeksa izpildi. Savukārt minētā panta otrajā un trešajā daļā ir ietverts pilnvarojums Ministru kabinetam noteikt prasības pārraudzības institūcijas licences saņemšanai, licences izsniegšanas, apturēšanas un anulēšanas kārtību un gadījumus, kā arī noteikt valsts nodevas apmēru un maksāšanas kārtību. Ņemot vērā minēto, lai Inspekcija atbilstoši Likuma 22. panta pirmajā daļā ietvertajam uzdevumam varētu veikt rīcības kodeksa pārraudzības institūcijas licencēšanu, ir izstrādāts Noteikumu projekts.**1. Prasības pārraudzības institūcijai licences saņemšanai**Noteikumu projekta 3. punkts paredz noteiktas vairākas pārraudzības institūcijai izvirzāmās prasības licences saņemšanai. Atbilstoši datu regulas 41. panta 2. punktam pārraudzības institūcijai ir jāatbilst šajā normā norādītajām vispārīgajām prasībām, kā arī Inspekcijas izstrādātajiem un, ievērojot konsekvences mehānismu, kas aprakstīts datu regulas 63. pantā, Eiropas Datu aizsardzības kolēģijas apstiprinātiem kritērijiem. Līdz ar to arī Noteikumu projektā ietverta prasība, ka pārraudzības institūcijai jāizpilda datu regulas 41. panta 2. punkta prasības un jāatbilst 41. panta 3. punkta kārtībā apstiprinātajiem kritērijiem.Saskaņā ar Eiropas Datu aizsardzības kolēģijas 2019. gada 4.jūnija pamatnostādnēm 1/2019 attiecībā uz rīcības kodeksiem un pārraudzības struktūrām saskaņā ar Regulu (ES) 2016/679 (turpmāk – Pamatnostādnes) 81. punktu ierosinātajai pārraudzības struktūrai un saistītām pārvaldības struktūrām ir jābūt formulētām tādā veidā, lai kodeksu izstrādātāji varētu apliecināt, ka pārraudzības struktūrai ir atbilstošs statuss, lai tā varētu pildīt savus uzdevumus saskaņā ar 41. panta 4. punktu un būtu sodāma par šo uzdevumu pārkāpumiem saskaņā ar datu regulas 83. panta 4. punkta c) apakšpunktu. Līdz ar to Noteikumu projektā ietverta prasība, ka pārraudzības institūcijai ir juridiskās personas statuss Latvijas Republikā vai citā Eiropas Savienības vai Eiropas Ekonomikas zonas dalībvalstī.Tāpat ņemot vērā pārraudzības institūcijas nozīmīgo lomu rīcības kodeksa pārraudzībā, Inspekcijai ir jāgūst pārliecība, ka pārraudzības institūcija spēs pildīt tai uzticētos pienākumus, tā pārzina un ievēro datu apstrādes prasības, kā arī pilda tai ar normatīvajiem aktiem uzliktās saistības. Līdz ar to pārraudzības institūcijai tiek izvirzītas šādas vispārīgas prasības licences saņemšanai: tai triju gadu laikā nav anulēta izsniegtā licence, izņemot gadījumu, ja licence anulēta pēc pašas pārraudzības institūcijas lūguma; tā pēdējā gada laikā nav sodīta par pārkāpumu fizisko personu datu aizsardzības jomā un tai nav nodokļu parādu (tai skaitā valsts sociālās apdrošināšanas obligāto iemaksu parādu), kuru kopsumma pārsniedz 150 euro.**2. Licences izsniegšana** Noteikuma projekta 4. punktā ir noteikts iesniegumā licences saņemšanai norādāmās ziņas un tai pievienojamie dokumenti. Lai veicinātu dokumentu apriti elektroniski, kā arī īstenotu politikas attīstības dokumentos iekļauto virzienu elektronizēt saziņu starp valsts pārvaldi un privāto sektoru, tādejādi samazinot izmaksas, kas nepieciešamas informācijas un dokumentu apmaiņai, Noteikumu projekts paredz, ka iesniegums licences saņemšanai Inspekcijā ir iesniedzams elektroniski, kā arī savstarpēja saziņa un lēmumu pieņemšana tiks veikta elektroniski. Elektroniskā saziņa paātrina informācijas apmaiņu, atvieglo vairāku dokumentu iesniegšanu, samazina resursus gan iestādei, gan iesniedzējiem. Vienīgais izņēmums, kad tiks nodrošināta dokumenta sagatavošana un izsniegšana papīra formā, ir noteikts, ja pārraudzības institūcija iesniegumā licences saņemšanai izteiks vēlmi saņemt licenci papīra formā. Ņemot vērā pārraudzības institūcijai datu regulā izvirzītās prasības un pienākumus, Inspekcija nesaskata pamatu uzskatīt, ka prasība pārraudzības institūcijai iesniegt Inspekcijā iesniegumu licences saņemšanai elektroniski, varētu radīt tai jebkādas grūtības. Bez tam tā kā pārraudzības institūcija var būt tikai juridiska persona, nav saskatāms arī jebkāds apdraudējums pamattiesībām. Pienākums komunicēt ar valsts pārvaldes iestādēm elektroniski jau ir iekļauts citos normatīvajos aktos, piemērām, iesniegt deklarācijas un atskaites juridiskas personas Valsts ieņēmumu dienestā var tikai elektroniski. Saņemot iesniegumu licences saņemšanai, Inspekcija desmit darbdienu laikā pārbaudīs vai tajā ir norādītas visas nepieciešamās ziņas un pievienoti dokumenti, nevērtējot to saturu pēc būtības. Ja minētajā pārbaudē tiks konstatētas nepilnības vai neprecizitātes, pārraudzības institūcijai tiks dots saprātīgs termiņš trūkumu novēršanai. Savukārt, ja sākotnējā pārbaudē trūkumi nebūs konstatēti, vai pārraudzības institūcija būs novērsusi norādītos trūkumus, Inspekcija paziņos pārraudzības institūcijai par iesnieguma pieņemšanu. No paziņojuma par iesnieguma pieņemšanu nosūtīšanas, Inspekcija ne vēlāk kā sešu mēnešu laikā pieņems lēmumu par licences izsniegšanu vai par atteikumu izsniegt licenci. Minētais termiņš ir noteikts, ņemot vērā to, ka būs nepieciešams veikt apjomīgas informācijas izvērtēšanu, apmeklēt pārraudzības institūciju tās darbības vietā, lai pārliecinātos par šīs institūcijas atbilstību datu regulas un Noteikumu projekta prasībām, pieprasīt un saņemt lēmuma pieņemšanai nepieciešamo informāciju no citām iestādēm, piemēram, no Uzņēmumu reģistra aktuālo informāciju par pārraudzības institūcijas tiesisko statusu, juridisko adresi, no Valsts ieņēmumu dienesta informāciju par pārraudzības institūcijas nodokļu parādiem, un, ja nepieciešams, papildus informāciju vai dokumentus no pārraudzības institūcijas, tāpat jārēķinās, ka pārraudzības institūcijas licencēšana ir cieši saistīta ar attiecīga rīcības kodeksa apstiprināšanu datu regulas 40. pantā noteiktajā kārtībā. Proti, rīcības kodeksa apstiprināšana un tā pārraudzības institūcijas licencēšana ir vienlaikus veicami procesi, jo no datu regulas 40. panta 4. punkta, 41. panta 1. un 5. punkta izriet, ka apstiprināta rīcības kodeksa obligāto pārraudzību ir jāveic licencētai pārraudzības institūcijai.Atbilstoši datu regulas 40. panta 6. punktam, ja rīcības kodekss vai tā grozījumu projekts ir apstiprināts saskaņā ar 5. punktu un, ja attiecīgais rīcības kodekss neattiecas uz apstrādes darbībām vairākās dalībvalstīs, Inspekcija reģistrē un publisko kodeksu. Savukārt saskaņā ar datu regulas 40. panta 7. punktu, ja rīcības kodekss vai tā grozījumu projekts attiecas uz apstrādes darbībām vairākās dalībvalstīs, Inspekcijai pirms tā apstiprināšanas 63. pantā noteiktajā kārtībā (konsekvences mehānisms) ir jāveic lēmuma projekta saskaņošana un jāsaņem kolēģijas atzinums. Starpvalstu rīcības kodeksa izskatīšanas un apstiprināšanas plūsmas diagramma ir skatāma Pamatnostādņu 4. pielikumā[[1]](#footnote-1). Ņemot vērā to, ka starpvalstu rīcības kodeksa izvērtēšanā un apstiprināšanā var būt iesaistītas vairākas uzraudzības iestādes, kolēģija un komisija, starpvalstu rīcības kodeksa apstiprināšana ir laikietilpīga.Lai izvairītos no situācijas, kad apstiprināta rīcības kodekss darbība ir jāaptur, jo netiek nodrošināta nepieciešamā atbilstības pārraudzība sakarā ar to, ka licencētai pārraudzības institūcijai ir beidzies licences termiņš, Noteikumu projektā ir noteikta prasība, ka pārraudzības institūcija ne vēlāk kā sešus mēnešus pirms licences derīguma termiņa beigām iesniedz Inspekcijā iesniegumu par jaunas licences izsniegšanu. **3. Licences apturēšana un anulēšana**Saskaņā ar datu regulas 41. panta 5. punktu Inspekcijai ir jāveic licencētas pārraudzības institūcijas uzraudzība, kas ietver tiesības anulēt pārraudzības institūcijas licences darbību, ja licencēta pārraudzības institūcija neizpilda licencēšanas nosacījumus vai ja tās veiktās darbības pārkāpj datu regulu. Vienlaikus Pamatnostādņu 87. punktā skaidrots, ja apstākļi ļauj, atsaukšanai vajadzētu notikt tikai pēc tam, kad Inspekcija ir devusi pārraudzības institūcijai iespēju steidzami novērst problēmas vai noteiktā termiņā veikt attiecīgus uzlabojumus. Ņemot vērā minēto, Noteikumu projekta 14. punktā ir noteiktas tiesības Inspekcijai noteiktos gadījumos, kas saistīti ar Inspekcijas realizēto uzraudzību, uz laiku līdz sešiem mēnešiem apturēt pārraudzības institūcijas licenci. Pārraudzības institūcijai tiks dots samērīgs laiks konstatēto nepilnību novēršanai. Ja konstatētās nepilnības netiks novērstas Inspekcijas noteiktajā termiņā, Inspekcija pieņems lēmumu par licences anulēšanu. Vienlaikus norādāms, ka licences apturēšanas kārtība netiks piemērota, bet uzreiz tiks lemts par licences anulēšanu, ja būs konstatēts būtisks pārraudzības institūcijas darbības vai fizisko personu datu aizsardzību regulējošo normatīvo aktu pārkāpums, vai arī pārraudzības institūcija būs iesniegusi iesniegumu ar lūgumu anulēt licenci.Lēmumu par pārraudzības institūcijas licences darbības apturēšanu, atjaunošanu vai atcelšanu pieņems Inspekcijas direktors. Direktora lēmumu varēs pārsūdzēt Administratīvā procesa likumā noteiktajā kārtībā. Lēmuma pārsūdzēšana neapturēs tā darbību.Likuma 22. panta ceturtajā daļā ir noteikta Inspekcijas tīmekļvietnē publicējamā un aktualizējamā informācija par pārraudzības institūciju, savukārt šīs normas piektajā daļā ir noteikts pienākums Inspekcijai piecu darbdienu laikā aktualizēt 22. panta ceturtās daļas 1., 2., vai 3. punktā minēto informāciju, pēc attiecīga pārraudzības institūcijas iesnieguma saņemšanas. Ņemot vērā to, ka Likuma 22. pantā nav noteikta kārtība un termiņš, kādā Inspekcija publicē un aktualizē tās tīmekļvietnē visu Likuma 22. panta ceturtajā daļā noteikto informāciju par pārraudzības institūciju, skaidrības nodrošināšanai minētais jautājums ir noregulēts Noteikumu projekta 2. punktā.**4. Valsts nodevas apmērs un maksāšanas kārtība**Noteikumu projektā ir noteikts, ka valsts nodevas apmērs par licences izsniegšanu ir 7700 euro. Valsts nodeva par licences izsniegšanu ir jāapmaksā pirms pārraudzības institūcija iesniedz attiecīgu iesniegumu Inspekcijā. Tāpat Noteikumu projektā noteikts, ka Inspekcija samaksāto valsts nodevu pārraudzības institūcijai neatmaksā, ja Inspekcija pieņēmusi lēmumu atteikt licences izsniegšanu, anulē izsniegto licenci vai pārraudzības institūcija atsaukusi iesniegumu. Tā kā valsts nodeva sedz ar iesnieguma izskatīšanu un lēmuma pieņemšanu saistītās Inspekcijas izmaksas nav pamata valsts nodevas atmaksai norādītajos gadījumos. Noteikumu projektā noteikts tā spēkā stāšanās termiņš – 2022. gada 1. janvāris. Šāds termiņš ir noteikts, lai nodrošinātu Noteikumu projekta saskaņošanu un pieņemšanu, kā arī sagatavotos regulējuma ieviešanai.  |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja Inspekcija sadarbībā ar Tieslietu ministriju.  |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā paredzētais regulējums skars juridiskās personas, kuras vēlēsies saņemt licenci rīcības kodeksa pārraudzībai. Rīcības kodeksa izstrādātāju, jebkuru valsts iestādi, ja lēmuma pieņemšanai par licences izsniegšanu, būs nepieciešams pieprasīt tās rīcībā esošo informāciju. Tāpat regulējums skars Inspekcijas amatpersonas, kas veiks pārraudzības institūciju licencēšanu un licencētas pārraudzības institūcijas darbības uzraudzību.Noteikumu projekta regulējums netieši skars pārziņus vai apstrādātājus, kurus uzraudzīs licencētas pārraudzības institūcijas. |
| 2. | Tiesiskā regulējuma ietekme uz tautsaimniecību un administratīvo slogu | Inspekcijai un juridiskajām personām, kuras vēlēsies saņemt licenci rīcības kodeksa pārraudzībai, ar Noteikumu projekta stāšanos spēkā pieaugs administratīvais slogs.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2021 | Turpmākie trīs gadi (*euro*) |
| 2022 | 2023 | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2024. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 15400 | 0 | 7700 | 7700 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 15400 | 0 | 7700 | 7700 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 15400 | 0 | 7700 | 7700 |
| 3.1. valsts pamatbudžets | 0 | 0 | 0 | 15400 | 0 | 7700 | 7700 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 15400 | X | 7700 | 7700 |
| 5.1. valsts pamatbudžets | 0 | 15400 | 7700 | 7700 |
| 5.2. speciālais budžets | 0 |  |  |  |
| 5.3. pašvaldību budžets | 0 |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Budžeta ieņēmumu aprēķins veikts, pieņemot, ka licences vēlēsies saņemt četras pārraudzības institūcijas, no tām divas 2022. gadā, viena 2023.gadā un viena 2024. gadā. Licence tiek izsniegta uz pieciem gadiem.Noteikumu projektā paredzētā valsts nodeva par licences izsniegšanu pārraudzības institūcijai ir 7700 *euro*. Valsts nodeva par licences izsniegšanu pārraudzības institūcijai noteikta, ņemot vērā Noteikumu projekta II. nodaļā izvirzītās prasības pārraudzības institūcijai, lai tā varētu saņemt licenci.  Valsts nodevas apmērs ir noteikts gana augsts ar mērķi, lai nodevas apmērs būtu saistīts ar vienu no pārraudzības institūcijai izvirzītajiem kritērijiem – neatkarību. Pārraudzības institūcijai ir jānodrošina attiecīgi resursi – gan cilvēkresursi, gan finansiālie resursi, lai tā varētu nodrošināt rīcības kodeksa noteikumu izpildes uzraudzību un veikt datu regulas prasību izpildi. Līdz ar to pārraudzības institūcijai jābūt pieejamiem pietiekamiem finansiāliem resursiem. Tāpat valsts nodevas apmērs ir noteikts ņemot vērā Inspekcijas resursu ieguldījumu viena iesnieguma licences izsniegšanai izskatīšanai un lēmuma pieņemšanai. Licence tiek izsniegta uz 5 gadiem, līdz ar to valsts nodeva tiek maksāta par visu periodu 5 gadi. 2022. gadā ieņēmumi sastādīs 15400 *euro*:valsts nodeva par licences izsniegšanu 7700 *euro* x 2 pārraudzības institūcijas = 15400 *euro*;2023. gadā ieņēmumi sastādīs 7700 *euro*:valsts nodeva par licences izsniegšanu 7700 *euro* x 1 pārraudzības institūcijas = 7700 *euro*.2024. gadā ieņēmumi sastādīs 7700 *euro*:valsts nodeva par licences izsniegšanu 7700 *euro* x 1 pārraudzības institūcijas = 7700 *euro*. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Amata vietu skaits nemainās. |
| 8. Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Noteikumu projektu un sabiedrības līdzdalības aktivitātēm tiks ievietota Inspekcijas, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēs līdzdarboties projekta izstrādē, rakstiski sniedzot viedokli (iebildumus un priekšlikumus) par Noteikumu projektu. |
| 3. | Sabiedrības līdzdalības rezultāti | Sabiedrības pārstāvju rakstiski sniegtie viedokļi tiks izvērtēti Noteikumu projekta izstrādē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Inspekcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts paredz Inspekcijas funkciju paplašināšanu, lai nodrošinātu pārraudzības institūciju licencēšanu. Jaunas institūcijas nebūs jāveido, esošās institūcijas nebūs jālikvidē vai jāreorganizē. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Paegle 67686020

Kristine.Paegle@dvi.gov.lv

1. <https://edpb.europa.eu/sites/default/files/files/file1/edpb_guidelines_201901_v2.0_codesofconduct_lv.pdf> [↑](#footnote-ref-1)